
        
            
                
            
        

    

GASPAR RUIZ: DEN STERKE MANNEN

	 

	En lang-novelle av Joseph Conrad

	EN REVOLUSJON får merkelige typer frem fra den tilbaketrukne tilværelsen de fører, så lenge samfunnsforholdene er rolige. Visse personer blir berømt takket være sine dyder eller laster, eller rett og slett på grunn av sine gjerninger. Så blir de glemt. Bare noen få overlever den væpnede kampen og går ned i historien.

	 

	General Estaban Santierras navn hadde oppnådd udødelighet. Han var en chilener av god familie, og blir regnet blant dem som befridde Sør-Amerika fra spanjolenes undertrykkelse. Den lange striden som ble ført av den ene part for å vinne uavhengighet og av den annen for å bevare herredømmet, utviklet seg gjennom skiftende faser til å bli en vill kamp på liv og død. Enhver følelse av medlidenhet og godhet forsvant når det politiske hatet vokste. Og som alltid i krig, var det folkets store masse – de som hadde minst å vinne på krigen – som led mest. Det var deres ydmyke liv og beskjedne formuer som ble hardest rammet.

	 

	Den berømte San Martin, en sann revolusjonær og patriot, var mannen som skapte uavhengighets-armeen. General Santierra begynte tjenesten som løytnant i hans hær. 

	Denne historien begynner ved et stort slag, som nettopp var blitt utkjempet langs elven Bio-Bio. Blant de fangene uavhengighets-armeen hadde tatt fra rojalistenes hær, var det en soldat som het Gaspar Ruiz. Den kraftige kroppen og det store hodet hans gjorde at man la merke til ham. Han var en bemerkelsesverdig personlighet. 

	Noen måneder før var han blitt savnet i revolusjonshærens rekker etter et av de mange sammenstøtene. Men nå var han altså tatt til fange med våpen i hånd som soldat i rojalistenes hær, og måtte regne med å bli skutt som desertør.

	 

	Men Gaspar Ruiz var ingen desertør. Han var ikke smart nok til å skjønne hvilke fordeler og farer et forræderi innebar. Han brydde seg ikke om parti. 

	I virkeligheten hadde Gaspar blitt tatt til fange av rojalistene. Han hadde lidd og sultet. Ingen av partene viste noen barmhjertighet overfor sine motstandere. 

	En dag fikk han og noen andre opprørere i fangenskap, ordre om å marsjere mot fienden i spissen for rojalistene. Man hadde trykket et gevær i hånden på ham. Gaspar tok imot og marsjerte. Han følte ingen trang til å bli drept på den brutale måten som man benyttet overfor militærnektere. Han skjønte seg ikke på heroisme. Dermed valgte han å lade og skyte mens de skred frem, av redsel for å bli skutt av en underoffiser for uvillighet. 

	Disse enkle betraktningene hadde Gaspar forsøkt å formidle til sersjanten, som var satt til å passe på ham og tjue andre desertører. Men sersjanten gikk sin vei, snudde ryggen til alle forklaringer. De var dømt til døden alle sammen. Gaspars skjebne var beseglet. 

	 

	Fangene befant seg i den indre gård på festningen i Valparaisos havn. Gaspar var bakbundet, øm og hoven etter de mange slagene med stokk og gevær, som hadde haglet over ham på den smertefulle veien fra stedet han ble tatt til festningsporten. 

	Vold var den eneste form for oppmerksomhet fangene hadde fått av sine voktere på den lange turen gjennom et ørkenaktig landskap. Når de en sjelden gang krysset en elv, fikk de bare nødig lov til å slukke tørsten ved å slikke i seg vann, som hunder. 

	Gaspar Ruiz var blitt pisket frem hele natten. Her i festningsgården var munnen tørr, og tungen oppsvulmet og sår.

	Ved siden av å være tørst, var Gaspar også fylt av et dumpt raseri, som han ikke kunne uttrykke. Hans åndelige evner sto ikke i forhold til hans fysiske styrke.

	De andre dødsdømte fangene hang med hodet og stirret hardnakket mot jorden, mens Gaspar Ruiz gjentok: 

	– Hvorfor skulle jeg desertere og gå over til rojalistene? Hvorfor skulle jeg det? Svar meg på det, du, Estaban!

	Han henvendte seg til løytnant Estaban Santierra, som tilfeldigvis stammet fra samme landsdel som han selv. Men løytnanten nøyde seg med å trekke på de smale skuldrene, og tok ikke ytterligere notis av den dype stemmen bak ryggen på seg. 

	Det var virkelig rart at Gaspar Ruiz skulle desertere. Familien hans tilhørte de små i samfunnet, det spilte liten rolle for dem hvem som regjerte. Det var ingen grunn til at Gaspar skulle gjøre en personlig innsats for den spanske konge, akkurat som han ikke ivret etter å hjelpe opprørerne. Han hadde sluttet seg til uavhengighetshæren av en fornuftig og naturlig grunn. 

	 

	En tidlig morgenstund hadde en flokk patrioter omringet faren til Gaspar sin gård, drept vakthundene og slaktet en fet ku. Det hele foregikk under høye Leve-Friheten-rop. Offiseren holdt et høyttravende og begeistret foredrag om friheten, etter at han hadde fått seg en lang, god lur. Etter å ha erstattet sine egne øk med Ruiz’ seniors beste hester, reiste patriotene sin vei. Gaspar med dem. Den veltalende offiseren hadde gjort sitt beste for å overtale ham til det.

	Kort etter kom en avdeling rojalist-tropper til samme gård. Deres fredsbestrebelser gikk ut på å brenne huset og stjele resten av hestene og kuene. Så dro de sin vei, mens de gamle fikk sitte igjen under en busk, hvor de kunne nyte den lykke som det er å være i live.

